**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.09.2018, ora 8.00 – 11.09.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.09.2018, ora 7.00**

**RÂURI**

Debitele au fost, în general, staţionare, exceptând râurile din bazinele hidrografice: Crasna, Barcău, Crişuri, pe cursul superior al Oltului şi cursul inferior al Someşului, unde au fost în uşoară scădere şi cursul superior al Prutului, unde au fost în creştere prin propagare.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Someșul Mic, Crişul Repede, Moraviţa, Jiu (excepţie făcând Motru), Vedea, Ialomiţa, Moldova, Bistriţa, pe Someş-aval Ulmeni, pe cursul superior al Trotuşului, pe cursul mijlociu şi inferior al Siretului, pe cursul Prutului, pe unii afluenţi ai Oltului mijlociu şi inferior pe cursurile inferioare ale Mureşului şi Argeşului şi pe râurile din Dobrogea și mai mici (10-30% din mediile multianuale lunare) pe Bârlad și pe afluenții Jijiei.

Nivelurile pe râuri la staţiile hidrometrice se situează sub **COTELE DE ATENŢIE**..

Debitele vor fi în general staţionare, exceptând râurile din bazinele Crişurilor, unde vor fi în scădere.

Sunt posibile scurgeri pe versanți, torenți, pâraie, viituri rapide cu posibile efecte de inundații locale şi creşteri de debite și niveluri pe unele râuri mici din zonele de deal şi de munte, ca urmare a precipitațiilor, sub formă de aversă, prognozate.

**DUNĂRE**

Debitul la intrarea în ţară (secţiunea Baziaş) în intervalul 10 – 11.09.2018 a fost staţionar, având valoarea de 3500 m3/s, sub media multianuală a lunii septembrie (3800 m3/s).

În aval de Porţile de Fier debitele au fost în creştere.

Debitul la intrarea în ţară (secţiunea Baziaş) va fi în scădere (3400 m3/s).

Pe sectorul aval de Porţile de Fier debitele vor fi în scădere la Gruia şi în creștere pe sectorul Calafat – Tulcea.

**2.** **Situaţia meteorologică în intervalul 10.09.2018, ora 8.00 – 11.09.2018, ora 6.00**

**ÎN ŢARĂ**

Vremea a fost apropiată de normal din punct de vedere termic în mare parte din țară, exceptând Câmpia de Vest și Câmpia Română, unde s-a menținut mai caldă decât în mod obișnuit la această dată. Cerul a fost mai mult noros în est și sud-est și variabil în rest. Au căzut averse slabe, mai ales în cursul zilei, pe arii extinse în Moldova, local în Dobrogea și pe arii restrânse în Maramureș și Transilvania. În Muntenia și Oltenia, doar cu totul izolat a plouat slab și trecător. S-au semnalat și descărcări electrice, cu precădere în zona Carpaților Orientali, iar în județul Harghita (Joseni) s-a consemnat grindină. Vântul a suflat slab și moderat, cu intensificări pe crestele montane, unde rafalele au atins până la 80 km/h, iar local și temporar în Moldova, Dobrogea și estul Munteniei, iar pe raza localității Dej acestea au luat aspect de vijelie. Temperaturile maxime s-au încadrat între 20 grade la Târgu Secuiesc, Întorsura Buzăului, Brașov, Sulina și 30 de grade la Calafat, iar la ora 06.00 se înregistrau valori termice cuprinse între 7 grade la Bozovici, Câmpeni, Joseni și Miercurea Ciuc și 19 grade la Buzău. În depresiuni, cu totul izolat a fost ceață.

*OBSERVAȚII - de ieri dimineață, de la ora 06.00, au fost în vigoare 4 atenționări cod galben pentru fenomene meteorologice periculoase imediate, astfel: 3 emise de SRPV Bacău și 1 emisă de SRPV Sibiu.*

**LA BUCUREŞTI**

Vremea s-a menținut caldă. Cerul a fost variabil, iar vântul a suflat slab și moderat. Temperatura maximă a fost de 28 de grade la Afumați și 29 de grade la Filaret și Băneasa, iar la ora 06.00 se înregistrau 13 grade în Băneasa, 15 grade la Filaret și 17 de grade la Afumați.

**3. Prognoza meteorologică în intervalul 11.09.2018, ora 8.00 – 12.09.2018, ora 8.00**

**ÎN ŢARĂ**

În regiunile estice și la munte, valorile termice se vor situa în jurul celor normale pentru a doua decadă a lunii septembrie, cu înnorări temporare, pe arii restrânse ploi slabe și intensificări ale vântului. În restul teritoriului, vremea va fi caldă pentru această dată, cu cer variabil, iar vântul va sufla slab și moderat. Temperaturile maxime se vor încadra între 20 de grade în nordul Moldovei și estul Transilvaniei și 30 de grade în sudul Olteniei. Minimele termice vor fi cuprinse între 6 grade în depresiuni și 17 grade pe litoral și în Dealurile de Vest. Dimineața și noaptea, izolat în zonele joase va fi ceață.

**LA BUCUREŞTI**

Vremea se va menține caldă. Temperatura maximă se va situa în jurul a 28 de grade, iar cea minimă va fi de 14...16 grade. Cerul va fi temporar noros, dar condițiile de ploaie slabă, trecătoare, vor fi reduse. Vântul va sufla slab și moderat.

***II. CALITATEA APELOR***

***Administratia Nationala „Apele Române”*** revine la 10.09.2018 cu informații suplimentare referitor la acțiunile întreprinse de ABA Jiu, în urma deraierii trenului de transport marfă pe linia C.F., magistrala București - Craiova, în zona podului din localitatea Cârcea, jud.Dolj, pe sensul de deplasare spre Craiova, astfel:

* G.F.R. S.A a continuat în ultimele 48 de ore (08- 09.09.2018), sporadic, acțiunea de neutralizare a biodieselului acumulat în lac și în zona din aval de baraj, cu spumă neutralizantă;
* În eventualitatea producerii unei creşteri de debit şi/sau antrenarea unei noi cantităţi de biodiesel deversat în aval de barajul Preajba I, echipa G.F.R. S.A. are în continuare responsabilitatea, conform procesului verbal nr. GS16/988/28.08.2018, să intervină şi să anunţe cu celeritate evenimentul la dispeceratul A.B.A. Jiu.

A.B.A. Jiu va continua monitorizarea zonei, revenind săptămânal cu informarea privind acțiunile întreprinse pe sectorul cuprins între amonte pod C.F. Cârcea și Preajba.

***Administrația Națională „Apele Române”*** informează că în urma informațiilor primite la data de 10.09.2018 de la reprezentanții Primăriei Brașov (Serviciul Voluntar pentru Situații de Urgență) referitoare la existența unor animale moarte pe pârâul Timiș, angajații S.G.A. Brașov au verificat albia și malurile cursului de apă în zona amonte de loc. Timișul de Jos (aval stație carburanți Petrom), limitrof DN 1, unde s-a confirmat existența a 19 oi moarte (4 pe mal și 15 în albie).

Prin grija Direcției Sanitar Veterinară și pentru Siguranța Alimentelor Brașov, s-a reușit identificarea animalelor moarte, prin crotale.

Animalele moarte au fost ridicate din albie și de pe malurile râului Timiș la ora 15.15, în aceeași zi, în vederea neutralizării acestora prin grija UAT Brașov (prin SC URBAN SA) și sub supravegherea angajaților S.G.A Brașov.

Vom reveni cu informații suplimentare.

***III. CALITATEA MEDIULUI***

1. **În domeniul aerului**

***Comisariatul Județean Constanța din cadrul Gărzii Naționale de Mediu*** informează despre producerea, la data de 10.09.2018, la ora 14.30, unui incendiu de vegetație uscată, în spatele magazinului Jumbo din mun. Constanța, bd. Aurel Vlaicu, care a afectat o suprafață de aproximativ 1 ha. Nu se cunoaște cauza izbucnirii incendiului. ISU a intervenit pentru stingere.

**2. În domeniul solului şi vegetaţiei**

***Garda Forestiera Brașov*** informează despre producerea, la 08.09.2018, la ora 17.30, unui incendiu pe raza O.S. Ludus, loc. Cuci, care a afectat 0.15 ha litieră, într-o pădure proprietate a statului. Incendiul a fost stins în acceași zi, la ora 20.00, prin intervenția a: doi reprezentanți silvici, doi polițiști, 5 pompieri și 4 cetățeni. Cauza: foc deschis, nesupravegheat.

***Garda Forestieră Rm. Vâlcea*** informează despre producerea, la 09.09.2018, la ora 21.10 unui incendiu pe raza D.S. Olt, O.S. Drăgănești, loc. Drăgănești, care a afectat 0.02 ha litieră într-o pădure proprietate a statului. Incendiul a fost stins în acceași zi, la ora 21.40, prin intervenția a: 1 reprezentant silvic și a 2 polițiști. Nu se cunosc cauzele declanșatoare.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**